Tocantins (uitgespreek [tokɐ̃ˈtʃĩs]) is een van die 26 state van Brasilië. Dit is die nuutste deelstaat in die land, en is slegs in 1988 gevorm. Tocantins se hoofstad en grootste stad, Palmas, het 'n bevolking van 208 165. Portugese Jesuïete sendelinge het die land Tocantins omstreeks 1625 besoek en probeer om die Indiane in die gebied tot die Christendom te bekeer. Die gebied is vernoem na die Tocantinsrivier, waarvan die naam afgelei is van 'n inheemse taal. (Uit: Tukô, Toekan + tï, snawel, dus "Toekan se snawel" in die Tupi-taal.) Voor 1988 bestaan die gebied uit die noordelike twee vyfdes of een derde van die staat Goiás. Sedert die 17de eeu was hierdie gebied betreklik geïsoleer deur berge en riviere wat slegs in kort gedeeltes navigeerbaar was, en dus moeilik bereikbaar. As gevolg hiervan het die suidelike gebied van die staat meer ontwikkel, veral nadat hierdie gebied in 1956 gekies is vir die ontwikkeling van die nuwe hoofstad Brasília en die Federale Distrik. 'n Sterk separatistiese beweging het in die noorde ontwikkel ten gunste van onafhanklikheid.